b'\n_START_ARTICLE_\nLuitpold-arenaen\n_START_PARAGRAPH_\nLuitpold-arenaen (p\xc3\xa5 tysk Luitpoldarena) er en tidligere arena og paradeplass s\xc3\xb8r\xc3\xb8st i den tyske byen N\xc3\xbcrnberg. Arenaen var en del av det enorme arrangementskomplekset der det tyske nazistpartiet NSDAP gjennomf\xc3\xb8rte sine \xc3\xa5rlige rikspartidager (partikongresser) fra 1933 til 1938. Arenaen kunne romme inntil 150\xc2\xa0000 mennesker. Anlegget var f\xc3\xb8r nazistene kom til makten i Tyskland i 1933, en park som ble kalt Luitpoldparken (p\xc3\xa5 tysk Luitpoldhain). Etter andre verdenskrig har den igjen f\xc3\xa5tt dette navnet og inng\xc3\xa5r i et st\xc3\xb8rre folkeparkomr\xc3\xa5de som kalles Volkspark Dutzendteich.\n_START_SECTION_\nLuitpold-arenaen\n_START_PARAGRAPH_\nLuitpold-arenaen ble etablert som park i 1906 og fikk sitt navn etter den bayerske prinsregenten Luitpold (1821\xe2\x80\x931912).  Nasjonalsosialistene holdt sine f\xc3\xb8rste Rikspartidager her i 1927 og 1929, f\xc3\xb8r den ble omgjort til arena._NEWLINE_I 1929 ble det bygd en milit\xc3\xa6r \xc3\xa6reshall til minne om de som falt under f\xc3\xb8rste verdenskrig._NEWLINE_I 1933 ble ble parken omgjort til arena tilpasset nazistenes behov. Det var Hitlers arkitekt Albert Speer som fikk oppdraget.  Det ble bygd tribuner rundt omr\xc3\xa5det og en hovedtribune p\xc3\xa5 motsatt side av \xc3\xa6reshallen. Hovedtribunen inneholdt en stor \xc3\xb8rn laget av skulpt\xc3\xb8ren Kurt Schmid-Ehmen og tre h\xc3\xb8ye hakekorsflagg. I tillegg ble det laget en \xc2\xabf\xc3\xb8rer-vei\xc2\xbb (Stra\xc3\x9fe des F\xc3\xbchrers) mellom hovedtribunen og \xc3\xa6reshallen._NEWLINE_Luitpold-arenaen var plassen hvor partiets halvmilit\xc3\xa6re eliteavdelinger SS (Schutzstffel) og SA (Sturmabteilung) holdt sine store massem\xc3\xb8nstringer.  Det var ogs\xc3\xa5 p\xc3\xa5 denne arenaen at nazistene gjennomf\xc3\xb8rte sine n\xc3\xa6rmest religi\xc3\xb8se ritualer hvor nye flagg ble tatt i ed sammen med \xc2\xabblodfanen\xc2\xbb, en fane som skal ha hatt blod fra noen av de som d\xc3\xb8de under det mislykkede \xc3\xb8lkjellerkuppet i 1923.\n_START_SECTION_\nLuitpold-hallen\n_START_PARAGRAPH_\nLuitpold-hallen, tidligere kalt Maskinhallen, ble bygd i parken i 1906 i anledning en bayersk jubileumsutstilling. Inngangspartiet til hallen ble redesignet av nazistene i 1935. Det var i denne bygningen at partikongressene ble gjennomf\xc3\xb8rt fra 1934. Hallen hadde et areal p\xc3\xa5 180 ganger 50 meter og rommet 16\xc2\xa0000 mennesker.\n_START_SECTION_\nLuitpold-parken i dag\n_START_PARAGRAPH_\nLuitpold-hallen og arenaen ble bombet i 1942. Restene av tribunen ble fjernet etter krigen. I 1958/1959 ble arenaen omgjort til en folkepark igjen. Det som gjenst\xc3\xa5r fra det tredje riket er trappene opp til hovedtribunen og trappene frem til Luitpold-hallen. \xc3\x86reshallen fra 1929 er fortsatt intakt._NEWLINE_Luitpold-parken har siden 2000 blitt brukt til klassiske festivaler.'